Ir-Russja tibda tlaqqam lil persuni bla saqaf fuq rashom kontra l-Covid-19 Erbgħin persuna bla saqaf fuq rashom f'Saint Petersburg ilbieraħ tlaqqmu kontra l-Covid-19 f'inizjattiva karitattiva li rċeviet l-appoġġ ta' uffiċjali lokali. L-40 persuna li ħadu d-doża tal-vaċċin attwalment qed jingħataw post fejn jorqdu mill-organizzazzjoni tal-karità Nochlezhka. Skont ċifri uffiċjali, hemm mal-15,000 persuna bla saqaf fuq rashom f'Saint Petersburg, minn popolazzjoni ta' ħames miljuni. Madankollu l-NGO Nochlezhka temmen li ċ-ċifra reali hija mill-inqas id-doppju ta' dak indikat. NGO oħra diġà nidiet inizjattiva simili għal dawk bla saqaf fuq rashom f'Moska. Ir-Russja rreġistrat l-ewwel vaċċin tagħha kontra l-Covid-19 – Sputnik V – f'Awwissu li għadda.